Nawawi Soetan Makmoer

Nawawi gala Soetan Makmoer atau akrab disapo Angku Nawawi  (lahia di Padang Panjang, 1859 - maningga di Bukittinggi 11 November 1928, pado umur 69 tahun) adolah saurang guru jo tokoh pandidik di Minangkabau pado akhia abaik ka-19 jo awal abaik ka-20. Inyo marupoan guru nan tanamo pado Sakolah Rajo (Kweekschool) di Fort de Kock (Bukittinggi).

Nawawi basamo Charles Adriaan van Ophuijsen jo sajawat pribuminyo, Moehammad Taib Sutan Ibrahim manyusun Ejaan van Ophuijsen pangganti ijoan bahaso Melayu pado tahun 1896.

Riwayaik

Kahidupan pribadi 
Nawawi Soetan Makmoer lahia di Padang Panjang pado tahun 1859. Ayahnyo bagala Malim Maharadja asal Koto Gadang, saurang manteri cacar di sinan. Ibunya barasa dari Tiku. Angku Nawawi punyo saudara banamo Angku Rasad gala Soetan Saidi, saurang guru H.I.S di Solok (maningga pado Juni 1929).

Samaso ketek manjalang umua tujuah tahun, inyo tingga di Padang Panjang basamo ayah jo mandehnyo. Sasudah itu, inyo pindah ka Lolo, Alahan Panjang, dan tingga basamo Mangkoeto Bandaharo, apak keteknyo nan marawatnyo dan manyakolahannyo.Salapeh duo tahun di sinan, inyo pindah ka Soepajang.

Sabalun tamaik sikolah, ayahnyo maningga dunia dan inyo baliak ka tampek mandehnyo. Mandehnyo manikah untuak kaduo kalinyo jo Soetan Radja Emas. Di bawah asuhan tirinyo, Soetan Radja Emas, inyo tamaik baraja di sakolah Melayu.

Pado tahun 1873, inyo mulai manjadi murik Sakolah Rajo (Kweekschool) pado sangkek umuanyo 14 tahun. Inyo tamaik dari Sakolah Rajo sausdah ampek tahun (1877) dan mandapek ijazah manjadi guru.

Karier 
Sasudah tamaik di Seaolah Rajo, Nawawi diangkek manjadi guru di sakolah Malayu (kini di kabupaten Agam). Pado tahun 1882, inyo maambiak ujian hulpacte di Betawi. Di siko, inyo manjadi ciek di antaro urang Minangkabau patamo nan mandapek ijazah tersebut.

Pado partangahan tahun 1883, Nawawi diangkek manjadi hulponderwijzer van den eersten rang di Sakolah Rajo (Kweekschool). Pado tahun 1908, sausdah 25 tahun inyo maaja di sinan, inyo manyalin karangan buku Gedenkoek Kweekschool Fort de Kock ka dalam Bahaso Malayu. Pado tahun 1916, inyo pensiun maaja dari Sakolah Raja. Nawawi manjadi guru di Sakolah Rajo salamo 33 tahun.

Nawawi diangkek pulo manjadi lid schoolcommissie sakolah-sakolah Balando di Bukittinggi sabagai Lid Gemeentee Bukittinggi, dan tamasuak salah saurang pandukuang kamajuan pandidikan nagari. Nawawi maningga pado 11 November 1928.

Kahidupan pribadi 
Nawawi manikah jo Chatimah dan dikaruniai sambilan urang anak. Salah saurang anak padusinyo, Syarifah Nawawi, tanamo sebagai aktivis pendidikan padusi dan manjadi padusi Minangkabau patamo nan mandapek pandidikan ala Eropa.

Panghargaaan 
Dek jaso-jasonyo di bidang pandidikan, pamarentah Hindia Belando maagiahnyo babarapo panghargaan, yaitu:
 Bintang Perak dari Departemen Pendidikan dan Ibadat (Departement van Onderwijs en Eredienst)
 Bintang Emas dari Gubernur Jendral Hindia Belanda
 Bintang Oranje Nassau dari Ratu Belanda, Wilhelmina

Rujuakan

Pautan lua 

 "Ensiklopedi Umum"  Ag. Pringgodigdo. Diakses 21-11-2014.
 "Nawawi gelar Soetan Ma'moer" Singgalang, 13-02-2011/Suryadi. Diakses 21-11-2014.
 “ RIWAJAT KEHIDOEPAN JANG MOELIA ENGKOE NAWAWI GELAR SOETAN MA’MUR, MARHOEM OLEH COMITE: PERINGATAN MARHOEM ENGKOE NAWAWI DI FORK DE KOCK 1929

Guru Indonesia
Cerdik Pandai Minangkabau
Tokoh Minangkabau
Tokoh dari Padang Panjang
Keturunan Koto Gadang